Kvitt eller dobbelt

Kvitt eller dobbelt var et norsk spørreprogram som gikk sporadisk på NRK Fjernsynet siden 1961. Programmet er inspirert av det amerikanske TV-quiz-programmet The $64,000 Question (1955–1958), som igjen var basert på radioprogrammet Take It or Leave It. 
Konseptet går ut på at de utvalgte deltagerne går opp i ett spesifikt emne de mener å ha spesielt gode kunnskaper om. De vinner en sum penger for hver runde de svarer riktig og blir deretter spurt om de ønsker å gå videre. De har dermed en sjanse til å doble gevinsten, men risikerer da å miste alt om de skulle svare feil.  Alle kan trekke seg underveis og dermed ta de pengene de allerede har vunnet. Programmet startet etter at det tilsvarende danske programmet Kvit eller Dobbelt hadde gått på TV i flere år. Programmet gjennomgikk en fornyelse både på 1980-tallet og i 2008. Det ble i tillegg sendt en egen versjon for barn i 2006 og 2007. 
Opprinnelig var toppgevinsten på 10 000 kr. Den første som gikk til topps og vant 10 000 kroner, var Asta Erichsen fra Valsviga i Kristiansand. Hun hadde emnet Bibelen (1961). I 1985 var topp-premien økt til 48 000. I 1990 ble den hevet til 96 000.


== Opprinnelig versjon (1961) ==
Programserien hadde premiere på NRK den 26. august 1961, bare ett år etter at kanalen startet ordinære sendinger på TV. Serien regnes som det første store suksessprogrammet på norsk TV. Den første serien var lagt opp av Sverre Christophersen, Erik Diesen, Harald Tusberg og Kristian Øgrim. Programmet i sin opprinnelige form har i tillegg blitt sendt i 1962, 1963, 1966, 1985, 1986, 1989, 1990 og 1994.
Gunnar Haarberg var programleder fra begynnelsen, før Knut Bjørnsen overtok i 1966. Bjørnsen var også programleder da programmet kom tilbake på skjermen etter nesten tjue års opphold i fem runder fra 1985 til 1994. Annette Thommessens datter, Ingrid Thommessen, og Evy Hauffen var vertinner i Bjørnsens tid som programleder.
Axel Heiberg var første overdommer i 1961, deretter dr. juris Anders Bratholm i 1962, og siden har det blitt et rent familieforetagende med dommer Carsten Smith, så hans kone Lucy Smith og deres datter Merete Smith (i versjonen som først var kun for barn).


== Ny versjon Ⅰ – for barn (2006) ==
I 2006 kom den nye versjonen av programmet der det var unge under 18 år som kunne gå opp i emner som de selv valgte. Nadia Hasnaoui og Christian Strand ledet programmet og delte ut toppgevinsten på 48 000 kr til vinnerne. En ny runde ble satt opp høsten 2007.  


=== Temaer i 2006 ===
ABBA, AC/DC, The Beatles, Chelsea FC, Donald Duck, Europas kongehus, Formel 1, Europas Geografi, Harry Potter, hester, James Bond, KLM, mellomkrigstida, moderne fysikk, Nelson Mandela, norrøn mytologi, Pink Floyd, The Simpsons, Stalin, tudordynastiet, vinter-OL og Robbie Williams.  


=== Temaer i 2007 ===
Elvis Presley, Anne Frank, Hurtigruten, rally-VM, Tutankhamon, Ringenes herre, hund, Fleksnes, David Bowie, norske kommuner, Julius Cæsar, Frank Zappa, Astrid Lindgren, Apollo-programmet, Manchester United, dinosaurer, Titanic, Svein og rotta-bøkene.


== Ny versjon Ⅱ – for alle (2008) ==
Fra høsten 2008 åpnet programmet for at alle aldersgrupper kunne delta, og Nadia Hasnaoui ledet programmene alene. Nytt for året var at det ble lagt opp til dueller mellom to kandidater i en rekke av temaene.  En ny runde ble satt opp høsten 2009 og fortsatte inn i 2010.


=== Temaer i 2008 ===
Alice Cooper, Bruce Springsteen, Eurovision Song Contest, fotball-VM, friidretts-OL, Iron Maiden, Jane Austen, Kon-Tiki-ekspedisjonen,  Ludvig XIV, Michael Jackson, Monty Python, Narnia-bøkene, norske mynter, norske riksveier, Olsenbanden, Pondus, romkappløpet, store kattedyr, verdens geografi.


=== Temaer i 2009/2010 ===
Queen, slanger, berg-og-dalbaner, Nelson Mandela, Star Wars, Knut Hamsun, Charlie Chaplin, FC Liverpool, Twilight, Norge under andre verdenskrig, Volvo, Metallica, Tour de France, Madonna, vinter-OL, Asterix, kommunevåpen i Norge, norsk jernbanehistorie.


== Eksterne lenker ==
Kvitt eller dobbelt på NRK Nett-TV